Bya Deborah Nanfuka
AMASASI gakubiddwa mu bayizi nga balaba bannabwe ababadde bavuganya mu misinde gy’amasomero egyokuwakanya mu kisaawe e Bugembe, Jinja omu nafiirawo ate omulala apooca mu ddwaaliro e Mulago
Rashid Ntale 13, asoma P7 e Nakanyonyi pulayimale yafudde yakatuusibwa e Mulago oluvannyuma lw'essasi okumukwata mu mutwe ne liwagamiramu ate ye Kibirige Francis 19 asoma P6 mu Lucilla Disabled school essasi lyamukubiddwa mu kifuba ne lifulumira mu mugongo era naye apooceza Mulago.
Omwogezi wa poliisi mu ggwanga Fred Enanga agambye nti amasomero ga siniya gaabadde mu misinde gy'empaka, Jinja SS ne bawangula wabula abayizi ne batakkiriza birangiriddwa ekyavuddeko akavuyo ne batandika okukasuka amayinja.
Obuvuyo bwatandise ku ssaawa 11:30 ku Lwokutaano era abapoliisi embeera yabalemye okuzza mu nteeko. Enanga agamba nti abayizi bagwiiridde owa poliisi ng'akutte emmundu amasasi n'egavaamu ne ga bakuba.
Atwala poliisi ye Bugembe e Jinja yakwatiddwa olw'okuweereza abaserikale abalina emmundu mu kifo kya ttiya gaasi mu bayizi n'abaserikale be babiri abaakubye amasasi mu bayizi okubagumbulula n'abo bali mu kaddukulu e Jinja.
tso_Latn lug_Latn lug_Latn lug_Latn lug_Latn lug_Latn